**Ministru kabineta noteikumu projekta „Nepilngadīgo personu atbalsta informācijas sistēmas noteikumi” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts „Nepilngadīgo personu atbalsta informācijas sistēmas noteikumi” (turpmāk – noteikumu projekts) izstrādāts, pamatojoties uz Bērnu tiesību aizsardzības likuma 64.panta 4.punktu (ar 2011.gada 1.jūlija likumu „Grozījumi Bērnu tiesību aizsardzības likumā” ir veikti grozījumi Bērnu tiesību aizsardzības likuma 64.pantā un attiecīgie grozījumi stāsies spēkā 2012.gada 1.aprīlī), kas paredz radīt tiesisko pamatu Nepilngadīgo personu atbalsta informācijas sistēmas (turpmāk - Sistēma) izveidei un darbības nodrošināšanai, precizēt Iekšlietu ministrijas kompetenci bērnu tiesību aizsardzības jomā, kā arī iekļauj deleģējumu attiecīgās informācijas sistēmas darbību reglamentējošo Ministru kabineta noteikumu izstrādei. |
| 2. | Pašreizējā situācija un problēmas | Pastāvot lielam riska grupās esošo nepilngadīgo personu skaitam, šobrīd nacionālajā līmenī nav vienotas informācijas sistēmas datu apstrādei par nepilngadīgām personām, kuras ir nonākušas iestāžu (piem., policijas, sociālā dienesta, izglītības iestāžu u.c.) redzeslokā saistībā ar dažāda veida riska faktoriem (piem., antisociālas aktivitātes, iesaistīšanās kriminālajās aktivitātēs, dzīvošana neatbilstošos sadzīves apstākļos, ciešana no vardarbības u.c.). Funkcijas saistībā ar preventīvo darbu ar nepilngadīgām personām un palīdzības sniegšanu īsteno vairākas tiesībaizsardzības, sociālās un izglītības iestādes, tomēr efektīvam darbam ar nepilngadīgām personām nepieciešamās informācijas apmaiņas un sadarbības mehānismi starp iesaistītajām iestādēm ir nepietiekami.  Statistiskie dati liecina, ka bērnu tiesību aizsardzībā un nodrošināšanā iesaistītās iestādes regulāri veic darbu ar ievērojamu skaitu nepilngadīgu personu, t.sk.:   * 2010.gadā ***bāriņtiesas*** informēja sociālos dienestus un citas iesaistītās iestādes par 2 237 ģimenēm, kurās netiek pietiekami nodrošināta bērna attīstība un audzināšana; ar bāriņtiesas lēmumu 1 645 personām tika atņemtas bērna aprūpes tiesības; aptuveni 8 500 nepilngadīgās personas atradās ārpusģimenes aprūpē. Šobrīd bāriņtiesu lietvedība (t.sk. lietu reģistri un reģistrācijas žurnāli) tiek veikta manuāli (datorizēta bāriņtiesu informācijas sistēma pastāv tikai Rīgā). Ņemot vērā bāriņtiesas apstrādājamās informācijas ievērojamo apjomu, manuālā lietvedība ievērojami apgrūtina bāriņtiesu ikdienas darbu, funkciju efektīvu īstenošanu, kā arī informācijas apmaiņu ar citām bērnu tiesību aizsardzībā un nodrošināšanā iesaistītām iestādēm. * tikai ***Rīgas Sociālā dienesta*** uzskaitē 2010.gadā bija 2 942 ģimenes ar bērniem, kopējais bērnu skaits attiecīgajās ģimenēs – 4 514, savukārt 2011.gadā - 3 186 ģimenes ar bērniem, kopējais bērnu skaits attiecīgajās ģimenēs – 4 819 (attiecībā uz nepilngadīgām personām visbiežāk tika konstatēta emocionālā vardarbība ģimenē, attiecību konflikti vienaudžu vidū un neatbilstoši sadzīves un mājokļa apstākļi). 2010.gadā Rīgas pašvaldības krīzes centros tika ievietotas 213 nepilngadīgās personas vecumā no 2 līdz 18 gadiem, kā arī 152 nepilngadīgās personas kopā ar pilngadīgām personām, savukārt, 2011.gadā - 274 nepilngadīgās personas vecumā no 2 līdz 18 gadiem, kā arī 199 nepilngadīgās personas kopā ar pilngadīgām personām (galvenie iemesli nepilngadīgo personu ievietošanai krīzes centros bija pamešana novārtā, fiziskā un/vai emocionālā vardarbība, konfliktsituācijas ģimenē, klaiņošana; savukārt, galvenie iemesli ģimeņu nonākšanai krīzes centros bija dzīvesvietas neesamība, iztikas līdzekļu trūkums, dzīvībai un veselībai bīstami apstākļi dzīvesvietā, vardarbība ģimenē). Šobrīd informācijas nodošana un pieprasīšana par bērnu vai viņa likumiskajiem pārstāvjiem pārsvarā notiek oficiālās sarakstes veidā, kas aizņem daudz laika un darba resursu, kā arī jāatzīmē, ka dažkārt nepieciešamā informācija netiek saņemta savlaicīgi. * 2010.gadā ***Valsts policijas*** nepilngadīgo lietu inspektori strādāja ar aptuveni 2 000 Valsts policijas profilaktiskajā uzskaitē esošām nepilngadīgām personām, savukārt 2011.gadā profilaktiskais darbs tika veikts ar aptuveni 1 800 nepilngadīgajām personām. Jāatzīmē, ka šobrīd nepilngadīgo likumpārkāpēju individuālās prevencijas uzskaites lietas materiāli ir pieejami tikai papīra formātā (t.i. netiek digitalizēti), tādejādi, operatīva attiecīgas informācijas apstrāde un apmaiņa ir apgrūtināta.   2010.gadā Valsts policijas Rīgas reģiona pārvaldes iecirkņos tika aizturētas 1 132 nepilngadīgās personas, t.sk., 497 nepilngadīgās personas tika aizturētas reidu laikā. 2011.gadā Valsts policijas Rīgas reģiona pārvaldes iecirkņos tika aizturētas 1 162 nepilngadīgas personas, t.sk. 410 nepilngadīgās personas tika aizturētas reida laikā.  2010.gadā ir reģistrēti 352 pieteikumi par bezvēsts prombūtnē esošām nepilngadīgām personām (t.sk., 129 mazgadīgām personām), 313 pieteikumu gadījumā tika atrastas bezvēsts prombūtnē esošās nepilngadīgās personas. Ņemot vēra to, ka riska faktoriem pakļauto nepilngadīgo personu raksturojošā (t.sk. personu meklēšanā izmantojamā) informācija šobrīd netiek apkopota viena risinājuma ietvaros (un atsevišķos gadījumos ir pieejama tikai pamatojoties uz oficiālu pieprasījumu), nepieciešamas informācijas apkopošana aizņem ievērojamu laiku.   * tikai ***Rīgas pašvaldības policijas*** Bērnu likumpārkāpumu profilakses nodaļā 2010.gadā izskatīšanai no citām Rīgas pašvaldības policijas struktūrvienībām saņemtas 744 dienesta vēstules (ar informāciju par t.sk., bērnu izdarītiem likumpārkāpumiem, pret bērniem vērstu vardarbību u.c.), kā arī 238 skolu iesniegumi par nepilngadīgo personu izdarītajiem pārkāpumiem. Pašreizējā situācijā bērnu tiesību aizsardzības nodrošināšanā iesaistītajām institūcijām ir gandrīz neiespējami savlaicīgi apmainīties ar to rīcībā esošo informāciju, jo nav pat sākotnējo ziņu, kuras institūcijas, iespējams, jau iesaistījušās konkrētās situācijas risināšanā. * 2010./2011.mācību gadā ***vispārizglītojošajās dienas apmācības programmās*** bija reģistrēti 216 307 izglītojamie, savukārt, 2011./2012.mācību gadā - 206 440 izglītojamie. Saskaņā ar pašvaldību sniegto informāciju uz 2010.gada 31.decembri 4 484 bērni obligātās izglītības vecumā nebija minēti nevienā izglītības iestādes sarakstā. Saskaņā ar Ministru kabineta 2011.gada 1.februāra noteikumiem Nr.89 „Kārtība, kādā izglītības iestāde informē izglītojamo vecākus, pašvaldības vai valsts iestādes, ja izglītojamais bez attaisnojoša iemesla neapmeklē izglītības iestādi” izglītības pārvalde vai izglītības speciālists pēc izglītības iestādes informācijas saņemšanas koordinē izglītības iestādes neapmeklēšanas cēloņu novēršanu un, ja tas ir nepieciešams, informē par izglītojamo sociālo dienestu, bāriņtiesu, kā arī citas institūcijas atbilstoši to kompetencei. * uz 2011.gada 1.janvāri ***ieslodzījuma vietās*** kopumā atradās 88 nepilngadīgie ieslodzītie (1,3% no kopējā ieslodzīto skaita), no tiem 40 apcietinātās un 48 notiesātās nepilngadīgās personas. No kopējā nepilngadīgo notiesāto skaita 25% izcieš brīvības atņemšanas sodu pirmo reizi, 29,2% - otro reizi, 35,4% - trešo reizi, 10,4% ceturto reizi un vairāk. Uz 2012.gada 1.janvāri ieslodzījuma vietās kopumā atradās 53 nepilngadīgie ieslodzītie (0,8% no kopējā ieslodzīto skaita), no tiem 14 apcietinātās un 39 notiesātās nepilngadīgās personas. No kopējā nepilngadīgo notiesāto skaita 31% izcieš brīvības atņemšanas sodu pirmo reizi, 39% - otro reizi, 15% - trešo reizi, 15% ceturto reizi un vairāk. Ņemot vērā to, ka tikai vidēji 25%-30% no nepilngadīgo notiesāto brīvības atņemšanas sodu izcieš pirmo reizi, ir iespējams secināt, ka vidēji 70%-75% nepilngadīgo notiesāto iepriekšējā brīvības atņemšanas soda izpilde nebija pietiekami efektīva, lai veicinātu recidīva mazināšanos. Lai novērstu šo problēmu, ieslodzījuma vietās tiek izvērtētas nepilngadīgās notiesātās personas resocializācijas vajadzības un sastādīts atbilstošs resocializācijas plāns. Attiecīgā resocializācijas plāna ietvaros tiek apkopota plaša informācija t.sk., no citām iesaistītām iestādēm, tomēr šobrīd pastāvošs papīra formāta informācijas apmaiņas mehānisms ne vienmēr ir pietiekami efektīvs un ātrs. * ***Valsts Probācijas dienests*** 2010.gadā iekārtoja 10 857 probācijas klientu lietas, t.sk., 823 probācijas klientu lietas par nepilngadīgām personām vecumā no 11 līdz 18 gadiem, 272 vai 33% no nepilngadīgajiem probācijas klienta statusu ieguvuši atkārtoti, tātad atkārtoti ir izdarījuši noziedzīgu nodarījumu par kuru ir paredzēta kriminālatbildība saskaņā ar Latvijas Republikas tiesību aktiem. 2011.gadā iekārtoja 9 926 probācijas klientu lietas, t.sk., 744 probācijas klientu lietas par nepilngadīgām personām, 287 vai 39 % no nepilngadīgajiem probācijas klienta statusu ieguvuši atkārtoti. Strādājot ar šiem nepilngadīgajiem, Valsts probācijas dienests vairākkārtīgi ir saskāries arefektīvas informācijas apmaiņas un sadarbības trūkumu starp institūcijām, kuru redzeslokā nepilngadīgais un viņa ģimene nonāca vai varēja nonākt.   Lai nodrošinātu pēc iespējas pilnvērtīgāku un savlaicīgāku bērnu tiesību un tiesisko interešu aizsardzību, nepieciešams veikt vairākus būtiskus uzlabojumus. Īpaši nozīmīgi veikt uzlabojumus, kas attiecas uz informācijas apmaiņu starp dažādām institūcijām, kuras tieši vai pastarpināti darbojas saistībā ar bērnu tiesību aizsardzību. Lai iesaistītās iestādes atbilstoši noteiktajai kompetencei varētu veikt nepieciešamās darbības bērnu tiesību un interešu aizstāvībā, tām regulāri nepieciešams iegūt informāciju par bērnu no citām valsts un pašvaldību institūcijām. Minētā informācija visbiežāk tiek iegūta, pamatojoties uz rakstiskiem pieprasījumiem, tādējādi pastāv risks, ka bērnu tiesību aizsardzībai un nodrošināšanai nepieciešamā informācija var tikt saņemta novēloti, kas savukārt no bērnu tiesību aizsardzības viedokļa nav pieļaujams.  Lai atrisinātu iepriekšminētās problēmas, 2009.gadā Iekšlietu ministrijas Informācijas centrs (turpmāk – Informācijas centrs) izstrādāja projekta pieteikumu "Nepilngadīgo personu atbalsta informācijas sistēmas izveide". Saskaņā ar Granta līgumu Nr.JLS/2009/ISEC/AG/004, kurš 2009.gada 11.decembrī tika noslēgts starp Informācijas centru un Eiropas Savienības Komisiju, Informācijas centrs ir uzsācis Sistēmas attīstības pasākumus. Sistēmas izveides mērķis ir nodrošināt efektīvu informācijas apstrādi par riska nepilngadīgām personām (piem., nepilngadīgās personas, kas izdarīja likumpārkāpumus, klaiņo, dzīvo sociāli nelabvēlīgos un bīstamos apstākļos u.c.), tādējādi veicinot operatīvu informācijas apmaiņu un sadarbību starp iesaistītām tiesībaizsardzības, sociālām un izglītības iestādēm un agrīno nepilngadīgo personu noziedzības un viktimizācijas novēršanu. Sistēmas ietvaros t.sk., tiks digitalizēti bāriņtiesu reģistri un reģistrācijas žurnāli. Sistēma ir viens no starpinstitucionālās sadarbības instrumentiem un var tikt izmantota gan risinot konkrētus (individuālos) gadījumus, gan apkopojot informāciju taktiskajā un stratēģiskajā līmenī. Sistēma veicinās iespējas atklāt vājos posmus bērnu tiesību aizsardzības jomā, kā rezultātā darbs ar bērnu un/vai ģimeni tiks uzsākts savlaicīgāk un maksimāli efektīvi izmantojot vairāku institūciju rīcībā esošos resursus.  Saskaņā ar Ministru kabineta 2011.gada 1.februāra sēdē nolemto (prot. Nr.7.8.§ 3.p.) ir precizēti Iekšlietu ministrijas (Informācijas centra) bāzes izdevumi, paredzot papildu finansējumu 2012.gadā 61 095 latu apmērā (kārtējie izdevumi – 55 995 lati, tajā skaitā atlīdzība – 15 995 lati, no tā atalgojums – 12 890 lati, kapitālie izdevumi – 5 100 lati), 2013.gadā un turpmākajos gados (ik gadu) – 55 995 latu apmērā (kārtējie izdevumi, tajā skaitā atlīdzība – 15 995 lati, no tā atalgojums – 12 890 lati), lai nodrošinātu Citu Eiropas Kopienas iniciatīvu pamatprogrammas „Drošība un brīvību garantēšana” projekta „Nepilngadīgo personu atbalsta informācijas sistēmas izveide” ietvaros izveidotās Sistēmas darbību un uzturēšanu. |
| 3. | Saistītie politikas ietekmes novērtējumi un pētījumi | Projekts šo jomu neskar |
| 4. | Tiesiskā regulējuma mērķis un būtība | Noteikumu projekts ir izstrādāts saskaņā ar Bērnu tiesību aizsardzības likuma 64.panta 4.punktā noteikto deleģējumu un tā izstrādes mērķis ir noteikt Sistēmas izveidošanas un izmantošanas kārtību, kā arī iekļaujamās informācijas saturu un apstrādes kārtību.  Noteikumu projektā ir paredzēta Sistēmas izveide, kuras mērķis ir nodrošināt efektīvu informācijas apstrādi par riska nepilngadīgām personām (piem., nepilngadīgās personas, kas izdarīja likumpārkāpumus, klaiņo, dzīvo sociāli nelabvēlīgos un bīstamos apstākļos u.c.).  Sistēmas izveides rezultātā tiks būtiski veicināta operatīva informācijas apmaiņa un sadarbība starp iesaistītām tiesībaizsardzības, sociālām un izglītības institūcijām, kā rezultātā būtiski uzlabosies agrīnā nepilngadīgo personu noziedzības un viktimizācijas prevencija. Sistēma nodrošinās un veicinās iesaistītām iestādēm iespējas:   * nekavējoties piekļūt to funkciju izpildei nepieciešamai informācijai; * saņemt un nosūtīt signālus atbildīgajām institūcijām par gadījumiem, kad nepilngadīgā persona ir nonākusi krīzes situācijā un/vai nepieciešama citu dienestu dalība konkrētas situācijas risināšanā; * veikt ātru savstarpējo informācijas apmaiņu; * nodrošināt savlaicīgu, pilnvērtīgu un koordinētu starpinstitucionālās komandas rīcību krīzes situācijas novēršanai un atbalsta sniegšanai bērnam; * veikt preventīvus pasākumus bērna tiesību aizsardzībai.   Noteikumu projektā ir noteikti:   * vispārīgie jautājumi attiecībā uz Sistēmu (Sistēmas izveides mērķis, informācijas iekļaušanas Sistēmā pamatojumi, u.c.); * Sistēmā iekļaujamās un atspoguļojamās informācijas saturs (t.sk., bērna personas dati, informācija par bērna izglītošanu, invaliditāti, ieradumiem, pret bērnu vērstu vardarbību, sniegtiem pakalpojumiem un palīdzību, bērna saskari ar tiesībaizsardzības iestādēm, bērna izdarītiem administratīviem pārkāpumiem, bērna iesaisti kriminālprocesā, tiesas procesu, sodu un piespiedu līdzekļiem, bērnam piespriestā brīvības soda vai aresta izpildes gaitu, bērna likumiskajiem pārstāvjiem, bērna dzīvesvietas apmeklējumu, par to, ka bērns ir cietis noziedzīga nodarījuma vai administratīvā pārkāpuma rezultātā, bāriņtiesu reģistri un reģistrācijas žurnāli, u.c.); * Sistēmā iekļaujamās informācijas statuss (Sistēmā iekļautai informācijai, ja normatīvajos aktos nav speciāli atrunāts, ir juridiskais spēks, tomēr atsevišķam Noteikumu projektā atrunātam informācijas apjomam (ja attiecīga informācija nav iegūta administratīvās lietvedības vai kriminālprocesa ietvaros, kā arī ja tā nav saņemta ar informācijas sistēmu sasaistes līdzekļu palīdzību) ir oficiāli neapstiprinātās informācijas statuss – attiecīgai informācijai ir informējoša nozīme); * Sistēmas informācijas iekļaušanas, aktualizācijas, arhivēšanas un dzēšanas kārtība (iestādes, kas iekļaus informāciju Sistēmā un attiecīgās informācijas apjoms, iestādes, kas nodos Sistēmai informāciju atspoguļošanai vai saglabāšanai, izmantojot informācijas sistēmu sasaistes līdzekļu palīdzību un attiecīgās informācijas apjoms, Sistēmas informācijas glabāšanas termiņš aktīvajā un arhīva datu bāzē, Sistēmas informācijas arhivēšanas un dzēšanas procedūras, u.c.); * Sistēmas informācijas izmantošanas kārtība (iestādes, kurām tiks nodrošinātas piekļuves tiesības Sistēmai un saņemamās informācijas apjoms, līgumu slēgšana ar Sistēmas lietotājiestādēm, Sistēmas automātisko signālu vai manuālo dispečerziņojumu nodošanas, saņemšanas un apstrādes kārtība, u.c.); * noslēguma jautājumi (ņemot vērā pastāvošās tehniskās iespējas un plānotās informācijas sistēmu attīstības aktivitātes, ir paredzēts, ka Valsts izglītības informācijas sistēma tiks pielāgota informācijas nodošanai Sistēmai par nepilngadīgiem, kuri neapmeklē izglītības iestādi līdz 2013.gada 31.decembrim, savukārt, Sociālās integrācijas valsts aģentūras informācijas sistēma tiks pielāgota informācijas nodošanai Sistēmai par nepilngadīgā atrašanās ilgstošas sociālās aprūpes un sociālās rehabilitācijas institūcijā līdz 2013.gada 1.janvārim. Ievērojot iepriekšminēto Noteikumu projekta noslēguma jautājumos ir noteikti attiecīgas informācijas iekļaušanas termiņi); * noteikumu projekta spēkā stāšanās datums.   Sistēmas veidošanā atbilstoši savai kompetencei piedalās iestādes, kuras īsteno funkcijas saistībā ar preventīvo, palīdzības un sodu izpildes darbu ar nepilngadīgām personām. Piekļuves tiesības Sistēmā iekļautai informācijai tika noteiktas pamatojoties uz iestāžu veicamajām funkcijām un katrai iesaistītai iestādei ārējos tiesību aktos noteiktajām tiesībām iepazīties ar attiecīgu informāciju, tādējādi Sistēmas lietotājiestāžu piekļuves tiesību apjoms atšķiras. Sistēmā tiek apstrādāta informācija, kura ir nepieciešama vai lietderīga vairāku iesaistīto iestāžu darbā. Atsevišķām iestādēm ir nepieciešamas tikai apskates tiesības Sistēmā iekļautai informācijai, jo attiecīga citu dienestu sniegtā informācija ir nepieciešama to funkciju īstenošanai, taču šo iestāžu pašu producējamā informācija saistībā ar nepilngadīgām personām nav nepieciešama pārējiem dienestiem vai tiek nodota izmantojot citus risinājumus (piem., Valsts robežsardze u.c.).  Sākotnējo informācijas iekļaušanu Sistēmā par nepilngadīgajiem veic bāriņtiesas, Valsts policija, pašvaldības policija un sociālie dienesti. Iestādes, kuras neveica sākotnējo informācijas iekļaušanu, iekļauj Sistēmā papildus informāciju (ja tāda ir pieejama), veicot darbu ar attiecīgu nepilngadīgo. Informācija no saistītajām informācijas sistēmām tiek nodota atspoguļošanai Sistēmā automātiski par tiem nepilngadīgajiem, kuru dati jau ir iekļauti Sistēmā.  Sistēmas ietvaros ir nodrošināta t.sk., signālu un dispečerziņojumu nosūtīšanas funkcionalitāte. Dispečeruzdevumu funkcionalitāte nodrošina komunikācijas platformu Sistēmas lietotājiem, lai veiktu uzdevumu vai informācijas nodošanu starp iesaistītām iestādēm un iestādes darbiniekiem, savukārt, signālu funkcionalitāte nodrošina iespējas nekavējoties saņemt informāciju par noteiktām situācijām, kurās nokļūst nepilngadīgais (iekļaujot Sistēmā informāciju, kura atbilst noteiktiem kritērijiem tiek automātiski ģenerēts paziņojums iesaistītām iestādēm, kurš tiek nosūtīts gan uz iepriekš noteiktām e-pasta adresēm, gan tiek atspoguļots Sistēmas lietotājiem). Sistēmas signālus var iedalīt primāros (pamatojoties uz kuriem, attiecīgām iestādēm būtu jāpieņem lēmums par nepilngadīgā informācijas sākotnējo iekļaušanu Sistēmā) un sekundāros (atspoguļo noteiktas Sistēmā iekļautas izmaiņas informācijā par nepilngadīgo, kura dati jau tika iepriekš iekļauti Sistēmā).  Oficiāli neapstiprinātās informācijas iekļaušana Sistēmā veicinās iespējas uzsākt bērniem nepieciešamā atbalsta sniegšanu maksimāli ātri, t.i., vēl pirms bērnu tiesību vai interešu pārkāpums ir oficiāli dokumentēts un apstiprināts. Oficiāli neapstiprinātu informāciju, norādot informācijas sniedzēja uzticamības un informācijas pieejas tiešuma informācijas sniedzējam novērtējumu, Sistēmā var ievadīt jebkura iestāde vai persona, kurai ir piešķirtas tiesības ievadīt informāciju Sistēmā (izņemot ārstniecības personas) un kuras rīcībā ir nonākusi attiecīga informācija. Saņemt oficiāli neapstiprinātu informāciju ir tiesīgas tikai Noteikumu projektā noteiktas valsts un pašvaldību iestādes.  Sistēmā informācija par personu tiks uzkrāta līdz personas divdesmit četru gadu vecuma sasniegšanas dienai, tajā skaitā arī gadījumā, ja persona ir mirusi pirms attiecīga vecuma sasniegšanas. Attiecīgs glabāšanas termiņš ir noteikts pamatojoties uz to, ka iesaistītās iestādes bieži turpina darbu ar personu arī pēc tās pilngadības sasniegšanas (piem., līdz 24 gadu vecumam pilngadīga persona, kura mācās, ir tiesīga saņemt sociālo pabalstu, kā arī Ieslodzījumu vietu pārvaldei un Valsts probācijas dienestam, lai īstenotu efektīvu kriminālsoda izpildi jauniešiem (personām līdz 24 gadiem), ir nepieciešama NPAIS esošā informācija par bērna dzīves gaitu, izglītību, sociālajiem apstākļiem, utt., lai veiksmīgu novērstu noziedzīga nodarījuma cēloņus un nodrošinātu jaunieša resocializāciju, plānojot soda izpildi).  Uzsākot darbu ar nepilngadīgu personu, visas iestādes, kuras veic darbības ar konkrētu nepilngadīgo personu, veic attiecīgu atzīmi Sistēmā, tādējādi nodrošinot informācijas pieejamību par konkrētā bērna situācijas risināšanā iesaistītām iestādēm. Saskaņā ar Noteikumu projektā noteikto, iesaistītās iestādes reizi gadā izvērtē informācijas par konkrētu bērnu turpmākās apstrādes Sistēmas aktuālajā datubāzē lietderību, pamatojoties uz iestādes veikto profilaktisko, atbalsta, audzināšanas vai citu aktivitāšu ar konkrētu bērnu efektivitātes izvērtējumu. Katra iesaistītā iestāde savas kompetences ietvaros izvērtējot veiktā darba ar bērnu efektivitāti, veic atzīmi Sistēmā par to, vai konkrētai iestādei ir nepieciešams turpināt darbības ar konkrētu nepilngadīgu personu. Informācija par nepilngadīgu personu tiek arhivēta tikai gadījumā, ja visas iestādes, kuras sākotnēji ir atzīmējušas savu iesaisti darbā ar šo personu, veic atzīmi par informācijas arhivēšanu.  Noteikumu projektā ir noteiktas lietotājiestāžu tiesības pievienot Sistēmā iekļautajai informācijai (attiecībā uz bāriņtiesas datiem un informāciju par bērna atrašanos profilaktiskajā uzskaitē, bērna sociālās korekcijas un sociālās palīdzības programmu, nepilngadīgo - probācijas klientu, nepilngadīgā dzīves apstākļu apsekojumu, kā arī attiecībā uz dispečera uzdevumu risinājumu) foto, video, audio un teksta materiālus saistībā ar Sistēmā reģistrētu bērnu. Piekļuve attiecīgiem pievienotiem materiāliem un dokumentiem ir noteikta Noteikumu projektā. Pievienotie foto, video, audio un teksta materiāli veicinās iespējas maksimāli skaidri raksturot piem., nepilngadīgā dzīvesvietas apmeklējumu, savukārt pievienotie dokumenti par nepilngadīgo – probācijas klientu nodrošinās iespējas citiem iesaistītiem dienestiem iepazīties piem., ar sastādīto izvērtēšanas ziņojumu un ņemt vērā iepriekšminēto informāciju, īstenojot darbības ar nepilngadīgo personu.  Saskaņā ar Noteikumu projektā noteikto Sistēmā tiks apstrādāta t.sk., sensitīva informācija saistībā ar:   * nepilngadīgās personas tautību (attiecīga informācija tiks kopēta no Iedzīvotāju reģistra). Attiecīga informācija ir nepieciešama, piem., lai nodrošinātu iespējas ievērot nepilngadīgās personas kultūras īpatnības/mentalitāti, veicot darbu ar attiecīgu personu, noteikt iespējamo nepilngadīgās personas paziņu loku/iespējamo atrašanās vietu, gadījumā, ja nepilngadīga persona ir bezvēsts pazudusi, ka arī noteikt etniskās grupas, kuras ir vairāk pakļautas viktimizācijai/ diskriminējošai attieksmei; * nepilngadīgās personas ādas krāsu (attiecīga informācija tiks ievadīta manuāli). Attiecīgā informācija ir nepieciešama, piem., lai atvieglotu nepilngadīgas personas atpazīšanu gadījumā, ja nepilngadīga persona ir bezvēsts pazudusi, kā arī noteikt personu grupas, kuras ir vairāk pakļautas viktimizācijai/ diskriminējošai attieksmei; * nepilngadīgās personas atzīšanu par cietušo kriminālprocesa ietvaros (attiecīga informācija tiks atspoguļota no Kriminālprocesa informācijas sistēmas). Kriminālprocesa informācijas sistēmā ir iestrādāta funkcionalitāte, kura nodrošina iespējas katrā konkrētā gadījumā saņemt procesa virzītāja atļauju noteiktas informācijas atspoguļošanai Sistēmā par noziedzīga nodarījuma rezultātā cietušo nepilngadīgo personu. Ja kriminālprocesa virzītājs nesniedz attiecīgu atļauju Kriminālprocesa informācijas sistēmas ietvaros, tad attiecīgas informācijas atspoguļošana Sistēmā netiek veikta. Attiecīga informācija ir nepieciešama bāriņtiesām, lai nodrošinātu bērna tiesību ievērošanu, piem., izņemot bērnu no ģimenes, kurā viņš tiek pakļauts vardarbībai, nodrošinot cietušajai nepilngadīgajai personai nepieciešamo psiholoģisko palīdzību; * bāriņtiesu adopcijas lietu reģistriem un reģistrācijas žurnāliem (piekļuve ar adopciju saistītai informācijai nodrošināma bāriņtiesām saskaņā ar Bāriņtiesu likuma 34.panta pirmo un trešo daļu, Valsts bērnu tiesību aizsardzības inspekcijai saskaņā ar Bāriņtiesu likuma 5.panta pirmo daļu un Bērnu tiesību aizsardzības likuma 65.1pantu. Valsts sociālās apdrošināšanas aģentūrai saskaņā ar Valsts sociālo pabalstu likuma 17.panta pirmo daļu, Ministru kabineta 2009.gada 22.decembra noteikumu Nr.1533 „Kārtība, kādā piešķir un izmaksā atlīdzību par bērna adopciju”: 4.4punktu, Ministru kabineta 2009.gada 22.decembra noteikumu Nr.1534 „Kārtība, kādā piešķir un izmaksā atlīdzību par adoptējamā bērna aprūpi", 5.4 un 13.1punktu, Ministru kabineta 2003.gada 11.marta noteikumu Nr.111 „Adopcijas kārtība” 32. un 35.punktu nodrošināma piekļuve informācijai par adoptējamo, adoptētāju, lēmumu par adoptējamā nodošanu adoptētāju aprūpē un tiesas spriedumu par adopcijas apstiprināšanu). Bāriņtiesu likuma 34.panta pirmā un trešā daļa paredz to, ka bāriņtiesa lemj par personas atzīšanu par adoptētāju, brāļu un māsu, pusbrāļu un pusmāsu šķiršanu Civillikumā noteiktajos gadījumos, to, vai Latvijā iespējams nodrošināt bērna audzināšanu ģimenē vai pienācīgu aprūpi, bērna nodošanu adoptētāja aprūpē un uzraudzībā līdz adopcijas apstiprināšanai, pirmsadopcijas aprūpes izbeigšanu bērnam, adopcijas atbilstību bērna interesēm. Jāatzīmē, ka adoptētāja dzīvesvietas bāriņtiesa divus gadus pēc adopcijas apstiprināšanas uzrauga bērna aprūpi ģimenē. Ņemot vērā iepriekšminēto, ir svarīgi nodrošināt to, ka bāriņtiesas nepieciešamības gadījumos var pārbaudīt citu bāriņtiesu informāciju attiecībā uz konkrētām personām, lai novērstu situācijas, kad bērns nonāk nepiemērotā ģimenē tikai tādēļ, ka attiecīga ģimene ir mainījusi dzīvesvietu un bāriņtiesai nav pieejama informācija par šīs ģimenes vēsturi citās bāriņtiesās. Bāriņtiesu likuma 5.panta pirmā daļa nosaka to, ka Valsts bērnu tiesību aizsardzības inspekcija uzrauga bāriņtiesu darbību bērna un citas rīcībnespējīgas personas tiesību un interešu aizsardzībā un sniedz tām metodisko palīdzību, savukārt, Bērnu tiesību aizsardzības likuma 65.1pants nosaka, ka Valsts bērnu tiesību aizsardzības inspekcija uzrauga un kontrolē normatīvo aktu ievērošanu bērnu tiesību aizsardzības jomā. Ņemot vērā iepriekšminēto, lai nodrošinātu uzraudzību attiecībā uz bāriņtiesu darbu bērna tiesību un interešu aizsardzībā, Valsts Bērnu tiesību aizsardzības inspekcijai ir nepieciešama piekļuve visiem bāriņtiesu lietvedībā esošajiem materiāliem.   Saskaņā ar Noteikumu projektu Sistēmā iekļaujama t.sk., informācija par nepilngadīgas personas invaliditāti (pazīmes par kustību, redzes, dzirdes, psihisko vai citu traucējumu esamību, kā arī datums, līdz kuram noteikta invaliditāte). Attiecīga informācija tiek atspoguļota no Veselības un darbspēju ekspertīzes ārstu valsts komisijas Invaliditātes informatīvās sistēmas, kura tika izveidota un darbojas pamatojoties uz Ministru Kabineta 2011.gada 26.aprīļa noteikumiem Nr.315 "Veselības un darbspēju ekspertīzes ārstu valsts komisijas nolikums".  Saskaņā ar Noteikumu projektu Sistēmā iekļaujama t.sk., informācija par nepilngadīgas personas interesēm (hobiji, aizraušanās). Attiecīgā informācija ir nepieciešama, piem., lai izstrādājot sociālās korekcijas un sociālās palīdzības programmu ņemtu vērā t.sk., nepilngadīgās personas intereses, tādējādi veicinot iepriekšminētas programmas efektivitāti un nepilngadīgas personas aktīvāku iesaisti tās īstenošanā. Jāatzīmē, ka zinot nepilngadīgas personas intereses ir iespējams noteikt personas kontaktu loku, tādejādi veicinot iespējas veikt ne tikai indikatīvās profilaktiskās aktivitātes, bet arī selektīvās, uz konkrētu personu grupu vērstas profilaktiskās aktivitātes.  Saskaņā ar Noteikumu projektu Sistēmā ir paredzēts atspoguļot noteiktu informāciju attiecībā uz noziedzīgiem nodarījumiem, krimināllietām un administratīvo pārkāpumu lietām. Piekļuve attiecīgai informācijai tiek piešķirta tikai tām iestādēm, kuru darbību reglamentējošie tiesību akti nosaka to tiesības iepazīties ar attiecīgu informāciju attiecīgajā apjomā. Sistēmā atspoguļojama t.sk., papildus informācija (piem., iestāde, kura sastādīja administratīvā pārkāpuma protokolu, protokola sastādīšanas datums, protokola numurs u.c.) par administratīvā pārkāpuma lietvedību saistībā ar nepilngadīgā izdarīto pārkāpumu, administratīvā pārkāpuma rezultātā cietušo nepilngadīgo, kā arī par nepilngadīgā vecāka vai aizbildņa atkārtotu saukšanu pie administratīvās atbildības gada laikā saistībā ar Latvijas Administratīvo pārkāpumu kodeksa 46., 167., 167.2, 170.2, 171., 172., 172.1, 172.2, 172.4, 173. un 174.4pantiem, jo šāda informācija nodrošina iespējas attiecīgām lietotājiestādēm gūt vispusīgu priekšstatu par izdarīto pārkāpumu, kam ir būtiska loma izvērtējot iespējamo bērna tiesību neievērošanu vai nepilngadīgā tendenci pārkāpt sabiedrībā vispārpieņemtās normas un likumus. Atsauces informācijas esamība Sistēmā attiecībā ne tikai uz pieņemto lēmumu, bet arī uz sākotnēji sastādīto protokolu ļauj ieinteresētai lietotājiestādei sazināties ar administratīvo pārkāpumu konstatējušo darbinieku un noprecizēt nepieciešamās detaļas.  Piekļuve Nepilngadīgo personu atbalsta informācijas sistēmai ir nodrošināma šādām valsts un pašvaldību iestādēm to darbību reglamentējošajos normatīvajos aktos noteikto funkciju veikšanai:   * Valsts policijai - profilaktiskā darba veikšanai, kā arī noziedzīgu nodarījumu un citu likumpārkāpumu novēršanai un atklāšanai; * Bāriņtiesai - bērna tiesību un interešu aizstāvībai; * pašvaldības policijai - profilaktiskā darba veikšanai, kā arī likumpārkāpumu novēršanai un atklāšanai; * pašvaldības sociālajam dienestam – pašvaldības sociālās palīdzības un sociālo pakalpojumu nodrošināšanai; * Valsts probācijas dienestam – kriminālsodu izpildes nodrošināšanai, izlīgumu īstenošanai un izvērtēšanas ziņojumu par probācijas klientu sagatavošanai; * Ieslodzījuma vietu pārvaldei – kriminālsodu un drošības līdzekļu izpildes nodrošināšanai; * sociālās korekcijas izglītības iestādei – audzinoša rakstura piespiedu līdzekļu izpildes nodrošināšanai; * Tiesībsargam - cilvēktiesību ievērošanas nodrošināšanas uzraudzībai; * Sociālās integrācijas valsts aģentūrai – valsts sociālo pakalpojumu nodrošināšanai un koordinēšanai; * Valsts bērnu tiesību aizsardzības inspekcijai - bērnu tiesību un interešu nodrošināšanas uzraudzībai; * Valsts robežsardzei – robežkontroles veikšanai; * Pilsonības un migrācijas lietu pārvaldei – informācijas par pieņemtiem bāriņtiesu lēmumiem iekļaušanai Iedzīvotāju reģistrā; * Valsts sociālās apdrošināšanas aģentūrai – pabalstu un pensiju izmaksas nodrošināšanai; * Informācijas centram – informācijas sistēmas pārziņa funkciju īstenošanai; * citām valsts un pašvaldību iestādēm, ja attiecīgo iestāžu darbību regulējošos normatīvajos aktos ir noteiktas funkcijas bērna tiesību aizsardzībā vai kriminālsoda vai administratīvā soda izpildē nepilngadīgajām personām.   Noteikumu projektā ir noteiktas iespējas ārstniecības personām informēt Valsts policiju par iespējamu pret bērnu vērstu vardarbību, izmantojot Sistēmas piedāvātās tehniskās iespējas (pamatojoties uz divpusēju Informācijas centra un ģimenes ārsta privātprakses līgumu par Sistēmas izmantošanu tiešsaistes režīmā). Attiecīgs risinājums ir papildu informācijas sniegšanas alternatīva saskaņā ar šobrīd Ārstniecības likuma 56.1 pantā noteikto ārstniecības iestāžu pienākumu nekavējoties, bet ne vēlāk kā 12 stundu laikā paziņot Valsts policijai par bērnu, kurš iespējams ir cietis no pienācīgas aprūpes un uzraudzības trūkuma vai cita bērnu tiesību pārkāpuma. Risinājums nodrošina tehniskās iespējas nekavējoties nodot informāciju par ārstniecības personas aizdomām par vardarbību pret bērnu Valsts policijai, kas veicinās iespējas novērst atkārtotu viktimizāciju un nodrošināt cietušajam bērnam savlaicīgu nepieciešamās palīdzības sniegšanu. |
| 5. | Projekta izstrādē iesaistītās institūcijas | Saskaņā ar Iekšlietu ministres 2010.gada 17.maija rīkojumu Nr.910 „Par starpinstitūciju darba grupas izveidošanu” ir izveidota darba grupa, kurā piedalās pārstāvji no Informācijas centra, Valsts policijas, Valsts bērnu tiesību aizsardzības inspekcijas, Tieslietu ministrijas, Rīgas pašvaldības policijas, Izglītības un zinātnes ministrijas, Labklājības ministrijas, Rīgas domes Labklājības departamenta, Tiesībsarga biroja, Latvijas Pašvaldību savienības un Latvijas Ģimenes ārstu asociācijas. Darba grupas aktivitātēs piedalās arī Valsts probācijas dienesta, Ieslodzījumu vietu pārvaldes un Valsts sociālās apdrošināšanas aģentūras pārstāvji. Saskaņā ar iekšlietu ministres 2011.gada 12.janvāra rīkojumu Nr.55 „Par grozījumiem Iekšlietu ministrijas 2010.gada 17.maija rīkojumā Nr. 910 „Par starpinstitūciju darba grupas izveidošanu”” iepriekšminētajā darba grupā tika iekļauti Pilsonības un migrācijas lietu pārvaldes, Vides aizsardzības un reģionālās attīstības ministrijas un Valsts reģionālās attīstības aģentūras pārstāvji.  Noteikumu projekta izstrādē un saskaņošanā piedalījās un attiecīgu likuma grozījumu projektu atbalstīja tā izstrādātajā redakcijā Informācijas centra, Valsts policijas (Galvenās Kriminālpolicijas pārvaldes un Galvenās Kārtības policijas pārvaldes), Tiesībsarga biroja, Valsts bērnu tiesību aizsardzības inspekcijas, Tieslietu ministrijas, Izglītības un zinātnes ministrijas, Labklājības ministrijas, Rīgas pašvaldības policijas, Rīgas domes Labklājības departamenta, Latvijas Pašvaldību savienības, Latvijas Ģimenes ārstu asociācijas, Valsts probācijas dienesta, Ieslodzījumu vietu pārvaldes, Valsts sociālās apdrošināšanas aģentūras, Pilsonības un migrācijas lietu pārvaldes un Valsts reģionālās attīstības aģentūras pārstāvji. |
| 6. | Iemesli, kādēļ netika nodrošināta sabiedrības līdzdalība | Projekts šo jomu neskar |
| 7. | Cita informācija | Sistēmas izveides darba grupā iesaistītās iestādes atbalsta Iekšlietu ministrijas noteikšanu par atbildīgo ministriju par Sistēmas darbību, jo tā ir vadošā valsts pārvaldes iestāde noziedzības apkarošanas, sabiedriskās kārtības un drošības aizsardzības, personas tiesību un likumīgo interešu aizsardzības jomā, savukārt, Sistēmas pārziņa un tehnisko resursu turētāja funkcijas ir nododamas Informācijas centram.  Izstrādājot normatīvo aktu, ir ņemtas vērā Apvienoto Nāciju Organizācijas Bērnu tiesību komitejas 2006.gada 28.jūnijā Latvijai sniegtās rekomendācijas Nr.CRC/C/LVA/CO/2 (turpmāk – Rekomendācijas):   * Rekomendāciju 16.punktā Komiteja pauž bažas par to, ka joprojām nav dezagregēti sistematizēti un visaptveroši dati, lai būtu iespējams analizēt faktorus, kas jo īpaši nosaka neaizsargāto bērnu grupu situāciju; * Rekomendāciju 17.punktā Komiteja iesaka Latvijai veikt pasākumus tādu sistematizētu un visaptverošu datu vākšanai un grupēšanai, kas atbilst Konvencijas prasībām un ko var izmantot bērniem veltītu politisko pasākumu un programmu izstrādāšanā, īstenošanā un uzraudzībā.Īpaša   uzmanība būtu pievēršama datu vākšanai par bērniem, kam vajadzīga īpaša uzmanība, tostarp par bērniem, kuri ir nepilsoņi, bezvalstnieki, bēgļi vai pieder minoritātēm. Jāapsver iespēja veikt padziļinātus analītiskus pētījumus par bērniem, kas ir īpaši neaizsargāti: par bērniem, kuri cietuši no vardarbības, nevērības vai sliktas izturēšanās, par ielu bērniem, par bērniem ar invaliditāti un bērniem ar īpašām vajadzībām, par bērniem, kas ilgstoši atrodas iestāžu aprūpē vai dzīvo internātskolās.   * Rekomendāciju 37.punkta a) apakšpunktāKomiteja mudina dalībvalsti pilnveidot spēkā esošos tiesību aktus attiecībā uz bērnu aizsardzību pret visu veidu vardarbību un nodrošināt sistemātisku datu vākšanu par vardarbību pret bērniem.   Lai nodrošinātu bāriņtiesu reģistru datu saņemšanas no Sistēmas e-pakalpojumu veidā un to apstrādi Sociālās apdrošināšanas informācijas sistēmā, Valsts sociālās apdrošināšanas aģentūrai ir jāveic izmaiņas Informācijas servisu sistēmā, kā arī jāizstrādā masveida informācijas apstrādes process. Iepriekšminēto tehnisko aktivitāšu veikšanai Valsts sociālās apdrošināšanas aģentūrai ir nepieciešams papildu finansējums 10 950 Ls apmērā. Finansējuma pieprasījums šim mērķim ir iekļauts Labklājības ministrijas sagatavotajā Eiropas Reģionālās attīstības fonda II.kārtas projekta pieteikumā (sadaļā „Nozares IT sistēmu uzlabojumi starpresoru datu apmaiņai”). Attiecīgs Eiropas Reģionālās attīstības fonda II.kārtas projekta pieteikums tiks iesniegts Vides aizsardzības un reģionālās attīstības ministrijai 2012.gada 29.februārī un pēc projekta īstenošanas grafika automātiska datu saņemšana no Sistēmas varēs tiks īstenota sākot ar 2013.gada I.ceturksnī. |

|  |  |  |
| --- | --- | --- |
| **II. Tiesību akta projekta ietekme uz sabiedrību** | | |
| 1. | Sabiedrības mērķgrupa | Noteikumu projektā paredzētās Sistēmas izveide skars būtisku sabiedrības mērķgrupu – bērnus, jo īpaši tos bērnus, kuri ir nonākuši dažādu institūciju redzeslokā dažādu iemeslu dēļ.  Saskaņā ar Centrālās statistikas pārvaldes datiem 2010.gada sākumā Latvijā bija 387 189 nepilngadīgas personas (0-17 gadu vecumā). Savukārt saskaņā ar Izglītības un zinātnes ministrijas sniegto informāciju 2009.-2010.mācību gadā vispārizglītojošajās dienas apmācības programmās bija reģistrēti 226 034 bērni. 2011./2012.mācību gadā vispārizglītojošajās dienas apmācības programmās ir reģistrēti 206 440 izglītojamie.  2010.gadā noziedzīgus nodarījumus izdarījušas 793 nepilngadīgas personas (Informācijas centra dati). Saskaņā ar Bērnu tiesību aizsardzības likuma 58.pantu, 2010.gadā Valsts policijas profilaktiskajā uzskaitē tika uzņemti 900, bet 2010.gada beigās šajā uzskaitē atradās 1115 nepilngadīgie likumpārkāpēji, kā arī 1135 nepilngadīgas personas nonāca Valsts policijas redzeslokā sakarā ar likumpārkāpumu izdarīšanu, klaiņošanu u.c. Savukārt 2011.gadā Valsts policijas profilaktiskajā uzskaitē tika uzņemti 607, bet 2011.gada beigās šajā uzskaitē atradās 582 nepilngadīgie likumpārkāpēji, kā arī 895 nepilngadīgās personas nonāca Valsts policijas redzeslokā sakarā ar likumpārkāpumu izdarīšanu, klaiņošanu, u.c.  2010.gadā sistemātiski, patvaļīgi dzīvesvietu atstājušas 249 nepilngadīgas personas, bet 2011.gadā 144 nepilngadīgās personas.  2010.gadā par krimināllikumā paredzētiem noziedzīgiem nodarījumiem 267 nepilngadīgām personām piemēroti audzinoša rakstura piespiedu līdzekļi.  Vienlaikus 2010.gadā noziedzīgos nodarījumos cietuši 917 bērni, tai skaitā – 124 bērni cietuši no cietsirdības un vardarbības (Krimināllikuma 174.pants), 105 bērni cietuši no noziedzīgiem nodarījumiem pret tikumību un dzimumneaizskaramību (Krimināllikuma XVI nodaļa), 51 bērns cietis noziedzīgos nodarījumos, kas saistīti ar tīšu miesas bojājumu nodarīšanu (Krimināllikuma XIII nodaļa), savukārt 271 bērns cietis no zādzībām vai laupīšanas (Krimināllikuma XVIII nodaļa) – Iekšlietu ministrijas Informācijas centra dati. Saskaņā ar Latvijas Administratīvo pārkāpumu kodeksa 173.pantu (bērna aprūpes pienākumu nepildīšana) tika sastādīti 1598, pēc 172.2panta (fiziska un emocionāla vardarbība pret bērnu) – 199, pēc 172.4panta (bērna atstāšana bez uzraudzības) – 73 administratīvo pārkāpumu protokoli (Valsts policijas pārskats par nepilngadīgo noziedzību, cietušiem bērniem, stāvokli ceļu satiksmē un prevencijas jomā 2010.gada 12 mēnešos).  2011.gadā saskaņā ar Latvijas Administratīvo pārkāpumu kodeksa 173.pantu (bērna aprūpes pienākumu nepildīšana) tika sastādīti 1552, pēc 172.2panta (fiziska un emocionāla vardarbība pret bērnu) – 240, pēc 172.4panta (bērna atstāšana bez uzraudzības) – 45 administratīvo pārkāpumu protokoli.  2010.gadā no valsts budžeta apmaksātu sociālo rehabilitāciju vardarbībā cietušiem bērniem kopumā saņēma 2 006 bērni, no tiem dzīvesvietā – 1 012 un institūcijās – 994 bērni (Labklājības ministrijas statistika). Ārpusģimenes aprūpes pakalpojumi (pie aizbildņa, audžuģimenē vai bērnu aprūpes iestādē – ilgstošās sociālās aprūpes un sociālās rehabilitācijas institūcijās bērniem) 2010.gada beigās tika nodrošināti 8 237 bērniem. Bāriņtiesas informējušas pašvaldības sociālos dienestus vai citas atbildīgās institūcijas par 2 237 ģimenēm, kurās netiek pietiekami nodrošināta bērna attīstība un audzināšana, šajās ģimenēs dzīvoja 3 851 bērns. Bērnu aprūpes tiesības tikušas atņemtas 1 645 bērnu vecākiem, savukārt aizgādības tiesības atņemtas 922 bērnu vecākiem (Valsts bērnu tiesību aizsardzības inspekcijas statistika). Valsts garantētie sociālās rehabilitācijas pakalpojumi tika nodrošināti arī 64 bērniem, kuriem bija izveidojusies atkarība no narkotiskajām, toksiskajām vai citām apreibinošām vielām. |
| 2. | Citas sabiedrības grupas (bez mērķgrupas), kuras tiesiskais regulējums arī ietekmē vai varētu ietekmēt | Sistēmas ieviešana pozitīvi ietekmēs:   * bērnu tiesību aizsardzībā un nodrošināšanā iesaistīto valsts un pašvaldību iestāžu un attiecīgo iestāžu darbinieku darbību, pateicoties efektīvai informācijas apstrādei par riska nepilngadīgām personām un uzlabotam mehānismam informācijas apmaiņai un sadarbībai starp iesaistītām iestādēm. Ņemot vērā to, ka tiks nodrošināta centralizēta informācijas apstrāde par riska nepilngadīgām personām, tādējādi veicinot iespējas veikt nepieciešamās izpētes un stratēģisko un taktisko plānošanu attiecībā uz šo sabiedrības grupu, kas palīdzēs iesaistītām iestādēm labāk plānot darbību un nepieciešamo resursu pārdali; * pētniecisko darbu (jo īpaši attiecībā uz noteikumu projekta mērķgrupu) veicējus, pateicoties tam, ka centralizētā Sistēmas risinājuma ietvaros būs pieejamas t.sk., statistiskās atskaites, kuru ietvaros dažādos griezumos varēs tikt atspoguļota attiecīgiem pētījumiem nepieciešamā informācija; * sabiedrības drošību un attīstību kopumā, jo pateicoties efektīvākam darbam ar riska nepilngadīgām personām tiks veicinātas iespējas veikt preventīvo darbu attiecībā uz nepilngadīgo personu noziedzību un viktimizāciju, kā arī sniegt nepilngadīgām personām nepieciešamo palīdzību citās krīzes situācijās. |
| 3. | Tiesiskā regulējuma finansiālā ietekme | Projekts šo jomu neskar |
| 4. | Tiesiskā regulējuma nefinansiālā ietekme | Sistēma labvēlīgi ietekmēs nepilngadīgo personu stāvokli valstī kopumā, jo uzlabos bērnu tiesību aizsardzības sistēmas darbības efektivitāti, īpaši attiecībā uz atbalstu bērniem, kuri cietuši no prettiesiskām darbībām un bērniem, kuri izdarījuši likumpārkāpumus.  Iesaistītajām institūcijām tiks uzlikts jauns pienākums saistībā ar Sistēmas informācijas ievadi vai aktualizāciju. |
| 5. | Administratīvās procedūras raksturojums | Noteikumu projekts paredz jaunas informācijas sistēmas – Nepilngadīgo personu atbalsta informācijas sistēmas – izveidi. Sistēmas ietvaros ir paredzēts centralizēti apstrādāt informāciju par riska nepilngadīgām personām, kas ir nonākušas bērnu tiesību aizsardzībā un nodrošināšanā iesaistīto valsts un pašvaldību iestāžu redzeslokā, nodrošinot iesaistītām iestādēm iespējas tiešsaistes režīmā piekļūt to funkciju īstenošanai nepieciešamajai informācijai par nepilngadīgām personām, kā arī veikt attiecīgās informācijas apmaiņu izmantojot informācijas sistēmas sniegtās iespējas.  Šobrīd bērnu tiesību aizsardzībā un nodrošināšanā iesaistīto valsts un pašvaldību iestāžu sadarbības mehānismi nav skaidri definēti un informācijas apmaiņa tiek īstenota pārsvarā papīra formātā, kas ievērojami palēnina un sarežģī informācijas apriti starp iesaistītām iestādēm. Pateicoties Sistēmas ieviešanai informācijas apmaiņas procedūras pārsvarā tiks digitalizētas un īstenojamas izmantojot informācijas sistēmas sniegtās iespējas, kas būtiski pilnveidos un uzlabos šobrīd pastāvošās iesaistīto iestāžu administratīvās procedūras.  Sistēmas sasaiste ar citām valsts un pašvaldību informācijas sistēmām tiks nodrošināta gan izmantojot Valsts informācijas sistēmu savietotāja sniegtās iespējas (piem., Valsts sociālās apdrošināšanas aģentūras, Veselības norēķinu centra un Veselības un darbspēju ekspertīzes ārstu valsts komisijas informācijas sistēmas) un nepastarpināti (piem., Pilsonības un migrācijas lietu pārvaldes, Izglītības un zinātnes ministrija, Valsts probācijas dienests, Ieslodzījuma vietu pārvalde, u.c.). Lēmums par Valsts informācijas sistēmu savietotāja (ne)izmantošanu tika pieņemts pamatojoties uz saistīto izmaksu aprēķinu, ievērojot jau īstenotās informācijas apmaiņas risinājumu tehniskās izstrādes saistītajās informācijas sistēmās. |
| 6. | Administratīvo izmaksu monetārs novērtējums | Projekts šo jomu neskar |
| 7. | Cita informācija | Nav. |

|  |  |  |
| --- | --- | --- |
| **IV.  Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību akta projekti | Ņemot vēra noteikumu projektā iekļautās normas ir nepieciešams izstrādāt grozījumos šādos tiesību aktos:   * Bērnu tiesību aizsardzības likumā. Attiecīgi grozījumi noteiks Nepilngadīgo personu atbalsta informācijas sistēmas statusu, mērķi, Sistēmā iekļaujamās informācijas apjomu, institūcijas, kuras sniedz informāciju Sistēmai, institūcijas, kuras ir tiesīgas saņemt informāciju no Sistēmas, u.c. Par likumprojekta izstrādi atbildīgā ir Iekšlietu ministrija. Attiecīgu likumprojektu ir paredzēts iesniegt Ministru kabinetā līdz 2012.gada 1.decembrim. * Valsts probācijas dienesta likuma 25.pantā. Attiecīgie grozījumi paplašinās Valsts probācijas dienesta ierēdņu un darbinieku tiesības, nosakot tiesības saņemt informāciju par nepilngadīgu probācijas klientu no noteiktiem bāriņtiesu reģistriem un reģistrācijas žurnāliem, ka arī par nepilngadīgu probācijas klientu, kurš ir cietis noziedzīga nodarījuma rezultātā. Par likumprojekta izstrādi atbildīgā ir Tieslietu ministrija. Attiecīgu likumprojektu ir paredzēts iesniegt Ministru kabinetā līdz 2012.gada 1.decembrim. * Ieslodzījuma vietu pārvaldes likuma 22.pantā. Attiecīgie grozījumi paplašinās Ieslodzījuma vietu pārvaldes un tās struktūrvienību amatpersonu tiesības un pienākumus, nosakot tiesības saņemt informāciju par ieslodzījuma vietās esošām nepilngadīgām personām no noteiktiem bāriņtiesu reģistriem un reģistrācijas žurnāliem, par ieslodzījuma vietas esošām nepilngadīgām personām piešķirto pensiju, pabalstu un atlīdzību. Par likumprojekta izstrādi atbildīgā ir Tieslietu ministrija. Attiecīgu likumprojektu ir paredzēts iesniegt Ministru kabinetā līdz 2012.gada 1.decembrim. |
| 2. | Cita informācija. | Sistēmas ietvaros tiks nodrošināta bāriņtiesu reģistru un reģistrācijas žurnālu digitalizācija attiecībā uz aprūpes un aizgādības tiesību atņemšanas un aprūpes un aizgādības tiesību atjaunošanas lietām, audžuģimeņu lietām, adopcijas lietām un aizbildnības lietām. Ņemot vērā pastāvošos tiesiska rakstura sarežģījumus saistībā ar aizgādnības lietu informācijas iekļaušanu Sistēmā, attiecīgas informācijas apstrāde Sistēmas ietvaros būs iespējama tikai pēc grozījumu veikšanas saistītajos tiesību aktos, radot attiecīgu tiesisko pamatu. Nepieciešamo izmaiņu apjoma izvērtējums un attiecīgo tiesību aktu grozījumu izstrāde būtu jāuzsāk 2013.gadā otrajā pusgadā, par attiecīgo aktivitāšu īstenošanu atbildīgās ir Labklājības ministrija un Iekšlietu ministrija. |

|  |  |  |
| --- | --- | --- |
| **VI. Sabiedrības līdzdalība un šīs līdzdalības rezultāti** | | |
| 1. | Sabiedrības informēšana par projekta izstrādes uzsākšanu | Sabiedriskās politikas centrs PROVIDUS (turpmāk - PROVIDUS) tika informēts par Sistēmas izstrādes un tās darbību reglamentējošo Ministru kabineta noteikumu projekta izstrādes uzsākšanu 2010.gadā. Izstrādātais noteikumu projekts tika nosūtīts saskaņošanai PROVIDUS 2011.gada 5.maijā. PROVIDUS 2011.gada 12.maija atzinumā Nr. 2011/VT-33 ir norādīts, ka PROVIDUS atbalsta noteikumu projekta virzību apstiprināšanai valdībā un sniedz priekšlikumus noteikumu projekta uzlabošanai un precizēšanai.  Latvijas Bāriņtiesu darbinieku asociācijas pārstāvji tika pieaicināti dalībai noteikumu projekta izstrādes gaitā 2011.gada februārī, lai nodrošinātu bāriņtiesu interešu pārstāvību noteikumu izstrādes ietvaros. |
| 2. | Sabiedrības līdzdalība projekta izstrādē | Noteikumu projekta izstrādes gaitā notikušas konsultācijas ar Latvijas Bāriņtiesu darbinieku asociāciju un Sabiedriskās politikas centru PROVIDUS, ņemot vērā to kompetenci bērnu tiesību aizsardzības un sabiedrības interešu aizstāvības jomā. |
| 3. | Sabiedrības līdzdalības rezultāti | Latvijas Bāriņtiesu darbinieku asociācija un Sabiedriskās politikas centrs PROVIDUS atbalsta Noteikumu projekta virzību. |
| 4. | Saeimas un ekspertu līdzdalība | Projekts šo jomu neskar |
| 5. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Projekta izpildi nodrošinās Informācijas centrs sadarbībā ar:   * Valsts policiju; * Valsts bērnu tiesību aizsardzības inspekciju; * Labklājības ministriju; * Izglītības un zinātnes ministriju; * pašvaldībām; * Valsts sociālās apdrošināšanas aģentūru; * Tiesībsarga biroju; * Valsts probācijas dienestu; * Veselības un darbspēju ekspertīzes ārstu valsts komisiju; * Veselības norēķinu centru; * ārstniecības personām; * Ieslodzījuma vietu pārvaldi; * Valsts reģionālās attīstības aģentūru; * Pilsonības un migrācijas lietu pārvaldi; * citām iestādēm. |
| 2. | Projekta izpildes ietekme uz pārvaldes funkcijām | Tiks paaugstināta iesaistīto iestāžu funkciju veikšanas efektivitāte, atvieglota un paātrināta iesaistīto iestāžu savstarpējā informācijas apmaiņa, nodrošināta iesaistīto iestāžu sadarbība un novērsta iesaistīto iestāžu funkciju un darbību dublēšanās. |
| 3. | Projekta izpildes ietekme uz pārvaldes institucionālo struktūru.  Jaunu institūciju izveide. | Jauna institūcija netiks izveidota. |
| 4. | Projekta izpildes ietekme uz pārvaldes institucionālo struktūru.  Esošu institūciju likvidācija. | Esošās institūcijas netiks likvidētas. |
| 5. | Projekta izpildes ietekme uz pārvaldes institucionālo struktūru.  Esošu institūciju reorganizācija. | Institūciju reorganizācija nenotiks. |
| 6. | Cita informācija. | Nav. |

Anotācijas III un V sadaļa – projekts šo jomu neskar.

Iekšlietu ministrs R.Kozlovskis

Vīza*:* valsts sekretāre I.Pētersone - Godmane

05.04.2012.

Iekšlietu ministrijas

Informācijas centra

Analītiskās nodaļas priekšnieka p.i.

I.Semjonova, 67208722

Irina.Semjonova@ic.iem.gov.lv